Nyanda za Juu za Iran, pia za Uajemi (kwa Kiajemi: فلات ایران) ni eneo la milima katika Asia ya Magharibi, kati ya Mesopotamia upande wa magharibi na milima ya Hindu Kush upande wa mashariki. Mpaka wa kaskazini wa nyanda za juu upo Asia ya Kati. Upande wa kusini mipaka iko Ghuba ya Uajemi, mlangobahari wa Hormuz na Ghuba ya Oman. Nyanda hizo za Juu zinaenea ndani wa Iran, pamoja na sehemu za Afghanistan, Azerbaijan, Pakistan, Turkmenistan na Iraq. Nyanda za Juu zilitokana na bamba la gandunia la Iran ambalo ni sehemu ya bamba la Ulaya-Asia, inayobanwa kati ya mabamba ya Uarabuni na ya Uhindi. Iko ndani ya ukanda wa milima inayoenea kutoka Hispania hadi Himalaya, ukipitia nyanda za juu za Anatolia, milima ya Kaukazi na kuendelea katika milima ya Hindu Kush, Pamir na Himalaya. Nyanda za juu za Iran zinavirigishwa na milima kunjamano ambayo ni Milima ya Alborz upande wa kaskazini, Kopet Dag na Aladağlar upande wa mashariki, halafu Milima ya Zagros upande wa magharibi na kusini-magharibi. Upande wa kusini-mashariki, nyanda za juu huishia kwenye milima ya Kuh-e Jebal Barez, Kuh-e Birag, Kuh-e Taftan na Kuh-i Sultan ya Baluchistan.